VI Усебеларускі з’езд Саветаў

Шосты Усебеларускі з’езд Саветаў (надзвычайны) рабочых, сялянскіх і чырвонаармейскіх дэпутатаў. Адбыўся 13 — 16 сакавіка 1924 г. у Мінску. 

 Прадстаўніцтва на з’ездзе 
Прысутнічала 249 дэлегатаў з рашаючым і 156 з дарадчым голасам. 

 Парадак дня 
 міжнароднае і ўнутранае становішча СССР (М. І. Калінін);
 расшырэнне межаў БССР і задачы савецкага будаўніцтва (А. Р. Чарвякоў);
 адміністрацыйна-гаспадарчы падзел БССР (А. І. Адамовіч);
 заснаванне Беларускага сельскагаспадарчага банка (Н. Л. Аксючыц);
 пытанні Канстытуцыі БССР (А. Х. Гетнер);
 выбары ЦВК БССР (В. А. Багуцкі).

 Рашэнні з’езда 
З’езд сабраўся ў надзвычайным парадку для вызначэння шляхоў развіцця рэспублікі пасля 1-га ўзбуйнення БССР. Меў важнае прапагандысцкае міжнароднае значэнне і павінен быў, паводле слоў Чарвякова, прадэманстраваць, «якім чынам ва ўмовах Савецкай дзяржавы вырашаюцца пытанні, невырашальныя ва ўмовах буржуазнай дзяржавы». З’езд намеціў чарговыя задачы: правядзенне па ўсёй тэрыторыі БССР адзінага закона аб землекарыстанні, павышэнне прадукцыйнасці працы ў сельскай гаспадарцы, ліквідацыя непісьменнасці дарослага насельніцтва і інш. Разгледжана пытанне аб новым адміністрацыйнам падзеле БССР, даручана ЦВК рэспублікі ажыццявіць раянаванне не пазней пачатку новага бюджэтнага года (1 кастрычніка 1924 г.). З’езд даручыў ЦВК унесці на разгляд VII Усебеларускага з’езда Саветаў праект новай Канстытуцыі БССР, змяніў некаторыя канстытуцыйныя нормы, у прыватнасці, адмяніў сумяшчэнне ў адной асобе пасад старшынь ЦВК і СНК БССР, устанавіў склад Прэзідыума ЦВК БССР з 9 чалавек. Прыняў пастановы «Аб беларускім сельскагаспадарчым банку», «Аб амністыі», «Аб увекавечанні памяці У.І.Леніна». З’езд выбраў ЦВК БССР з 120 членаў і 30 кандыдатаў.

 Літаратура 
 VI Всебелорусский чрезвычайный  съезд Советов рабочих, крестьянских и красноармейских депутатов: Стенографический отчет. — Мн., 1924.

Катэгорыя:Усебеларускія з’езды Саветаў
Катэгорыя:Сакавік 1924 года
Катэгорыя:Падзеі ў Мінску
Катэгорыя:1924 год у Мінску